KTIS เตรียมส่งแอลกอฮอล์ “KNAS” ขายผ่านเซเว่นฯ จับมือผู้บริโภคฝ่าวิกฤตโควิด-19
KTIS เตรียมส่งแอลกอฮอล์ “KNAS” ขายผ่านเซเว่นฯ จับมือผู้บริโภคฝ่าวิกฤตโควิด-19
22 เม.ย. 2563

นายประพันธ์  ศิริวิริยะกุล ประธานเจ้าหน้าที่บริหารกลุ่มบริษัท เกษตรไทย อินเตอร์เนชั่นแนล ชูการ์ คอร์ปอเรชั่น จำกัด (มหาชน) หรือ KTIS ผู้นำในอุตสาหกรรมน้ำตาลและอุตสาหกรรมต่อเนื่องครบวงจร เปิดเผยว่า ตามที่กลุ่มเคทิสได้ผลิตแอลกอฮอล์ 70% พร้อมใช้ ภายใต้แบรนด์ KNAS ออกจำหน่ายให้ประชาชนในราคาถูก
โดยขนาดแกลลอน 5 ลิตร ราคาเพียง 300 บาท เพื่อบรรเทาความเดือดร้อนของประชาชนที่ก่อนหน้านี้ต้องซื้อแอลกอฮอล์ทำความสะอาดมือในราคาแพงกว่านี้มาก เนื่องจากการระบาดของโควิด-19 ทำให้ความต้องการสินค้าเพิ่มสูงขึ้นรวดเร็ว ซึ่งหลังจากที่เปิดตัว KNAS สู่ตลาด ก็มีผลตอบรับจากประชาชนสูงมาก ทางคณะผู้บริหารจึงได้ประสานความร่วมมือกับบริษัท ซีพี ออลล์ จำกัด (มหาชน) เพื่อกระจาย KNAS ออกไปสู่ผู้บริโภคให้ครอบคลุมทั่วประเทศ เพราะเห็นว่ากลุ่มซีพี ออลล์ มีอุดมการณ์เดียวกันในการยืนหยัดเคียงข้างประชาชนเพื่อต่อสู้กับวิกฤติโควิด-19
ล่าสุด กลุ่ม KTIS ได้ตกลงเป็นพันธมิตรกับ บริษัท ซีพี ออลล์ จำกัด (มหาชน) ผู้ก่อตั้งร้านเซเว่น อีเลฟเว่นในประเทศไทย เพื่อนำแอลกอฮอล์ KNAS เข้าจำหน่ายในร้านสะดวกซื้อ “เซเว่น อีเลฟเว่น” เพื่อให้เป็นไปตามเจตนารมณ์ของผู้บริหารกลุ่มเคทิส อันสอดคล้องกับผู้บริหารของซีพี ออลล์ ที่ต้องการให้ประชาชนทั่วประเทศได้ใช้แอลกอฮอล์คุณภาพดี ในราคาถูก ซึ่งเป็นการทำเพื่อสังคม นอกจากนี้ รายได้จากการจำหน่ายแอลกอฮอล์ราคาพิเศษนี้ ส่วนหนึ่งทางกลุ่ม KTIS และทางซีพี ออลล์จะนำไปซื้อชุดป้องกันภัย (ป้องกันเชื้อโรค) ส่วนบุคคล (PPE) มอบให้โรงพยาบาลต่างๆ ด้วย
“ต้องขอขอบคุณ คุณสุวิทย์ กิ่งแก้ว ที่ปรึกษาอาวุโสคณะเจ้าหน้าที่บริหาร บมจ.ซีพี ออลล์ ที่ช่วยอำนวยความสะดวกในการนำแอลกอฮอล์ KNAS เข้าจำหน่ายในร้านเซเว่นฯ เพราะมีเจตนารมณ์เดียวกัน ที่ต้องการช่วยลดภาระค่าใช้จ่ายของประชาชนในภาวะการระบาดของโควิด-19 ซึ่งแอลกอฮอล์ทำความสะอาดมือเป็นสินค้าจำเป็นสำหรับประชาชน โดยแอลกอฮอล์ 70% KNAS ที่หาซื้อได้ในร้านเซเว่นฯ ในเขตกรุงเทพฯ และปริมณฑล ตอนนี้คือ ขนาด 5 ลิตร ราคา 300 บาท
โดยในสัปดาห์หน้าจะทยอยขยายไปในสาขาอื่นๆ ทั่วประเทศ  จากนั้นจะมีแบบบรรจุขวดขนาด 1 ลิตร ราคา 89 บาท วางจำหน่ายตั้งแต่ช่วงต้นเดือนพฤษภาคม 2563 และยังมีแบบรีฟิลบรรจุ 1 ลิตร ราคา 79 บาทวางจำหน่ายในช่วงปลายพฤษภาคม 2563 เป็นต้นไปในร้านเซเว่นฯ ทุกสาขาทั่วประเทศ โดย 1 คนมีสิทธิซื้อ 1 ชิ้นต่อบิล” นายประพันธ์ กล่าว
ด้าน นายสุวิทย์ กิ่งแก้ว ที่ปรึกษาอาวุโสคณะเจ้าหน้าที่บริหาร บมจ.ซีพี ออลล์ ผู้ก่อตั้งร้านเซเว่น อีเลฟเว่นในประเทศไทย กล่าวว่า จากสถานการณ์การแพร่ระบาดของโรคไวรัสโควิด-19 แอลกอฮอล์ประเภทใช้สำหรับลดการสะสมของเชื้อแบคทีเรีย เป็นอุปกรณ์ในการป้องกันเชื้อไวรัสโควิด-19 ที่สำคัญมากสำหรับทุกคน ประชาชนมีความต้องการใช้สูงมากและยังมีไม่เพียงพอ  ซีพี ออลล์  จึงได้ร่วมมือกับ บริษัท เกษตรไทย อินเตอร์เนชั่นแนล ชูการ์ คอร์ปอเรชั่น จำกัด (มหาชน) นำแอลกอฮอล์ลดการสะสมของเชื้อแบคทีเรียมาจำหน่ายผ่านร้านเซเว่น อีเลฟเว่น เพื่อให้ประชาชนทั่วประเทศสามารถนำไปใช้สร้างความปลอดภัยให้กับตนเองและครอบครัว ในราคาถูก หาซื้อได้ง่าย ซึ่งรายได้ส่วนหนึ่งจากการจำหน่ายจะนำไปสมทบทุนจัดซื้อชุด PPE (Personal Protective Equipment) เพื่อส่งมอบให้กับแพทย์ พยาบาล และบุคลากรทางการแพทย์ต่อไป
ทั้งนี้ แอลกอฮอล์ 70% แบรนด์ KNAS นี้ เป็นแอลกอฮอล์ที่ใช้ทำความสะอาดมือที่มีคุณภาพมาตรฐาน สามารถลดการสะสมของเชื้อแบคทีเรียได้ 99.99% ผลิตและจำหน่ายโดย บริษัท เคทิส ไบโอเอทานอล จำกัด (KTBE) ซึ่งเป็นบริษัทลูกของกลุ่ม KTIS ที่ตั้งอยู่ในจังหวัดนครสวรรค์ และมีเลขที่ใบรับจดแจ้งถูกต้อง จากสำนักงานคณะกรรมการอาหารและยา (อย.)